Institutul Naţional de Sănătate Publică face apel la vaccinarea copiilor. "Este cea mai sigură metodă pentru a vă proteja copiii"
Data publicării:
Institutul Naţional de Sănătate Publică face un nou apel la vaccinarea copiilor. Imunizarea prin vaccinare este cea mai sigură metodă de protejare a copiilor, transmit specialiștii. Rujeola, difteria și tetanosul sunt doar 3 dintre cele 11 boli infecțioase pentru care vaccinul este gratuit în România, scrie News.ro.
Vaccinurile incluse în Calendarul Național de Vaccinare asigură protecția copiilor față de 11 boli infecțioase.
"Imunizarea prin vaccinare este cea mai sigură metodă prin care vă puteţi proteja copiii împotriva anumitor boli infecţioase precum rujeola, rubeola, poliomielita, tusea convulsivă, difteria, tetanosul, hepatita virală B, etc. În cazul în care un copil vaccinat va contracta un virus, sistemul lui imunitar va şti să reacţioneze, să lupte împotriva infecţiilor, va fi pregătit pentru a combate rapid şi eficient boala", au transmis, marţi, oficialii INSP.
Prin vaccinare se asigură atât binele propriului copil, cât și al comunității, completează specialiștii.
"Atunci când un număr mare de persoane se vaccinează, se obţine imunitatea de grup, situaţie în care bolile nu se mai pot răspândi cu uşurinţă de la o persoană la alta", spun reprezentanții Institutului Naţional de Sănătate Publică.